કોંગ્રેસ પ્રદેશ પ્રમુખ ભરતસિંહ સોલંકી મંગળવારે હાઇ કમાન્ડ સાથે બેઠક કરવા માટે ફરી એકવાર દિલ્હી રવાના થયા હતા. કોંગ્રેસ દ્વારા પ્રથમ તબક્કાની ચૂંટણી માટે ઉમેદવારોના નામની જાહેરાત થઇ ચૂકી છે, જે પછી તેમણે અનેક વિરોધો અને વિવાદનો સામનો કરવાનો પણ વારો આવ્યો છે. ત્યાર બાદ હવે બીજા તબક્કાની ચૂંટણીના ઉમેદવારોની યાદી અંગે ચર્ચા કરવા માટે કોંગ્રેસ પ્રદેશ પ્રમુખ દિલ્હી ગયા છે. સેન્ટ્રલ ઇલેક્શન કમિટિ સાથે બેઠક યોજી બીજા તબક્કાની ચૂંટણી માટે ઉમેદવારોની પસંદગી કરવામાં આવશે. દિલ્હી રવાના થતાં પહેલાં ભરતસિંહ સોલંકીએ જેડીયુના છોટુ વસાવા સાથે ગઠબંધન કર્યું હોવાની વાત કહી હતી. તેમણે કહ્યું હતું કે, કોંગ્રેસે છોટુ વસાવા સાથે ગઠબંધન કર્યું છે, જે ભાજપને હરાવવામાં મદદરૂપ થશે. કેટલી બેઠકો માટે ગઠબંધન, એ અંગે નિર્ણય હવે લેવાશે. રાજકારણીય સ્થિતિને ધ્યાનમાં રાખતા આ બધા પરિવર્તનો કરવામાં આવ્યા છે.